สถานีขนส่งผู้โดยสารหมอชิต ประชาชนยังคงทยอยเดินทางกลับภูมิลำเนาในช่วงเทศกาลสงกรานต์อย่างต่อเนื่อง
บรรยากาศที่สถานีขนส่งผู้โดยสารกรุงเทพ (จตุจักร) หรือ หมอชิต 2 มีประชาชนทยอยเดินทางกลับภูมิลำเนาในช่วงวันหยุดยาวเทศกาลสงกรานต์อย่างต่อเนื่อง แม้จะบางตากว่าปีที่ผ่านมาก็ตาม  ซึ่งทางสถานีขนส่งผู้โดยสารกรุงเทพฯมีมาตรการเข้มงวดเพื่อป้องกันการแพร่ระบาดของโควิด-19 โดยผู้โดยสารที่จะเดินทางเข้าพื้นที่อาคารสถานีขนส่ง ต้องผ่านจุดคัดกรองวัดอุณหภูมิและผู้โดยสารทุกคนต้องสวมใส่หน้ากากอนามัย ต้องปฏิบัติตามมาตรการป้องกันโรคอย่างเคร่งครัดนายคณาวุฒิ สุจริตกุล  หนึ่งในประชาชนที่เดินทางกลับภูมิลำเนา บอกว่า ส่วนตัวเชื่อมั่นในมาตรการป้องกันโรคโควิด-19 จากหน่วยงานที่เกี่ยวข้องและพร้อมจะปฏิบัติตามมาตรการอย่างเคร่งคัดเชื่อว่าจะสามารถป้องกันการแพร่ระบาดได้บริษัท ขนส่ง จำกัด หรือ บขส. คาดการณ์ว่า ช่วงวันนี้ (9 เม.ย.)  ถึง 10 เมษายน 2564 จะมีประชาชนเดินทางสูงสุด โดย บขส.จัดรถโดยสารไว้รองรับการเดินทาง 5,500 เที่ยวต่อวัน โดยมีรถเสริมไว้อีกประมาณ 1,500 คัน เพื่อรองรับผู้โดยสารในสถานีขนส่งผู้โดยสารกรุงเทพฯ 3 แห่ง ได้แก่ สถานีขนส่งกรุงเทพฯ(จตุจักร) หมอชิต 2 สถานีขนส่งเอกมัย และสถานีขนส่งสายใต้ใหม่ ได้วันละ 110,000 คนต่อวันสำหรับยอดจองตั๋วโดยสารล่วงหน้าในช่วงเทศกาลสงกรานต์ ในวันที่ 10 เมษายนมากที่สุด และจากสถานการณ์โควิด-19 ทาง บขส.ให้ผู้โดยสารที่ไม่ประสงค์เดินทางระหว่าง 8 -18 เมษายน 2564 สามารถคืนตั๋วโดยสารได้เต็มราคาโดยไม่หักค่าธรรมเนียม โดยขอความร่วมมือให้ผู้โดยสารเผื่อเวลาเดินทางมายังสถานีขนส่งผู้โดยสาร อย่างน้อย 1-2 ชั่วโมงก่อนเวลารถออก และผู้ที่จองตั๋วโดยสารล่วงหน้าให้ตรวจสอบเวลาและจุดขึ้นรถที่ระบุในตั๋วโดยสารโดยเฉพาะเส้นทางภาคเหนือและภาคตะวันออกเฉียงเหนือ เนื่องจากในปีนี้ บขส.นำรถโดยสารออกจากสถานีขนส่งผู้โดยสารกรุงเทพฯ (จตุจักร) หรือหมอชิต 2 เท่านั้น ส่วนผู้โดยสารใช้สิทธิ์บัตรสวัสดิการแห่งรัฐ , โครงการ“เราชนะ” และโครงการ “ม33เรารักกัน” ไม่สามารถขอคืนเงินค่าตั๋วได้ แต่สามารถแจ้งเลื่อนการเดินทางได้ ก่อนเวลารถออกไม่น้อยกว่า 3 ชั่วโมง